Oud Bulls-slot kan deur Franse klub gepos wordHendré Stassen. Foto:twitter.com/archysportcom1. Die voormalige slot van die Vodacom Bulls, Hendré Stassen, is in die sop nadat hy glo positief vir verbode middels getoets is. Die 21-jarige Stassen, wat vir Heyneke Meyer se Stade Francais in Frankryk speel, is ná ’n wedstryd teen Montpellier in die Top 14-liga getoets. Hy het intussen ook aangevra dat ’n B-monster getoets word, maar volgens die Franse koerant L’Equipe is dié monster ook positief getoets vir hoë vlakke van testosteroon. Hy staar nou die moontlikheid in die gesig om vir vier jaar uit die spel geskors te word terwyl die kanse groot is dat Stade Francais hom in die pad kan steek. Om verdere sout in sy wonde te vryf, word hy in Suid-Afrika ondersoek omdat hy na bewering glo ’n tandarts buite ’n Pretoriase nagklub aangerand het.